Curt Lincoln
Curt Richard ”Curre” Lincoln (8. lokakuuta 1918 Tukholma, Ruotsi – 28. elokuuta 2005 Espoo) oli suomalainen rata-autoilija. Hän ajoi 400 kilpailussa noin 200 voittoa. Hän voitti Eläintarhan ajot kaikkiaan 14 kertaa vuosina 1951–1962 formula juniorin ja F3-luokassa. Muista saavutuksista mainittakoon Angolan GP:n voitto 1959 ja kaksi luokkavoittoa Kristianstadin 1 000 kilometrillä Ruotsissa 1957. Lincoln oli puuhamiehenä Keimolan moottoriradan rakentamisessa, ja hän ajoi siellä viimeisen kilpailunsa 50-vuotiaana 1968.
Curt Lundmark
Curt Lundmark (s. 9. syyskuuta 1944) on ruotsalainen jääkiekkovalmentaja. Lundmark on toiminut Ruotsissa Västerås IK:n, HV71:n ja Leksands IF:n valmentajana. Suomen SM-liigassa hän on valmentanut Helsingin Jokereita. Lundmark on valmentanut lisäksi Ruotsin maajoukkuetta kevään 1995 MM-kisoissa, joissa joukkue hävisi finaalissa Suomelle numeroin 4–1. Suomea valmensi Lundmarkin kaima Curt Lindström.